Document ID: 32004R0543

Komission asetus (EY) N:o 543/2004,
annettu 24 päivänä maaliskuuta 2004,
tiettyjen perustamissopimuksen liitteeseen I kuulumattomina tavaroina vietävien maataloustuotteiden vientituen myöntämisjärjestelmän soveltamista koskevista yksityiskohtaisista säännöistä ja tuen määrän vahvistamisperusteista annetun asetuksen (EY) N:o 1520/2000 muuttamisesta
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tiettyihin maataloustuotteiden valmistuksessa tuotettuihin tavaroihin sovellettavasta kauppajärjestelmästä 6 päivänä joulukuuta 1993 annetun neuvoston asetuksen (EY) N:o 3448/93(1) ja erityisesti sen 8 artiklan 3 kohdan,
sekä katsoo seuraavaa:
(1) Komission asetuksen (EY) N:o 1520/2000(2) 5 artiklan 2 kohdassa ja 7 artiklan 2 kohdassa säädetään järjestelmästä, jonka mukaisesti tukitodistuksen voimassaoloaikana vietyihin tuotteisiin sovellettava tuen määrä vahvistetaan ennakkoon. Kun sovelletaan tuen määrän ennakkovahvistusjärjestelmää, ennakkovahvistushakemuksen jättöpäivänä voimassa olevaa tuen määrää sovelletaan tuotteisiin, jotka viedään tukitodistuksen voimassaoloaikana kyseisen päivän jälkeen.
(2) Koska kuitenkin maitoa, sokeria, viljoja ja riisiä koskevan tuen määrät vahvistetaan tai niitä muutetaan torstaisin, riskinä on, että näitä tuotteita koskevia ennakkohakemuksia jätetään keinottelutarkoituksessa, jos tällaiset torstaina jätetyt hakemukset katsotaan jätetyksi tuona päivänä. Riskin vähentämiseksi olisi sen vuoksi säädettävä, että torstaina jätetty ennakkovahvistushakemus katsotaan seuraavana työpäivänä jätetyksi.
(3) Maataloustuotteiden vientitukijärjestelmän soveltamista koskevista yhteisistä yksityiskohtaisista säännöistä 15 päivänä huhtikuuta 1999 annetun komission asetuksen (EY) N:o 800/1999(3) 21 artiklassa säädetään, että tukea ei myönnetä tuotteille, jotka eivät ole vienti-ilmoituksen vastaanottamispäivänä laadultaan virheettömiä, kunnollisia ja myyntikelpoisia. Sen varmistamiseksi, että tätä sääntöä sovelletaan yhdenmukaisesti, komission asetuksessa (EY) N:o 1520/2000 olisi säädettävä, että raakamaidon, lämpökäsitellyn maidon ja maitopohjaisten tuotteiden tuotantoa ja markkinoille saattamista koskevista terveyssäännöistä 16 päivänä kesäkuuta 1992 annetun neuvoston direktiivin 92/46/ETY(4) 1 artiklassa tai munavalmisteiden tuotantoa ja markkinoille saattamista koskevista hygienia- ja terveysongelmista 20 päivänä kesäkuuta 1989 annetun neuvoston direktiivin 89/437/ETY(5) 1 artiklassa tarkoitetuille tuotteille, jotka mainitaan asetuksen (EY) N:o 1520/2000 liitteessä B, voidaan myöntää vientitukea vain, jos ne valmistetaan kyseisten direktiivien vaatimusten mukaisesti ja jos niissä on vaadittu terveysmerkintä.
(4) Koska jotkin toimijat voivat käytännössä tarvita aikaa toteuttaakseen tarvittavat järjestelyt sen varmistamiseksi, että niiden tuotteiden pakkauksissa on vaadittava terveysmerkintä, tätä vaatimusta ei olisi sovellettava ennen 15 päivää huhtikuuta 2004.
(5) Sen vuoksi asetus (EY) N:o 1520/2000 olisi muutettava vastaavasti.
(6) Tässä asetuksessa säädetyt toimenpiteet ovat perustamissopimuksen liitteeseen I kuulumattomien jalostettujen maataloustuotteiden kauppaa koskevia horisontaalisia kysymyksiä käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1520/2000 seuraavasti:
1) Korvataan 5 artiklan 2 kohdan toinen alakohta seuraavasti:"Jos tuen määrän ennakkovahvistusjärjestelmää sovelletaan, ennakkovahvistushakemuksen jättöpäivänä voimassa olevaa määrää sovelletaan tuotteisiin, jotka viedään tukitodistuksen voimassaoloaikana kyseisen päivän jälkeen 9 artiklan 2 kohdan säännösten mukaisesti. Kuitenkin torstaisin jätetyt ennakkovahvistushakemukset katsotaan seuraavana työpäivänä jätetyksi."
2) Korvataan 7 artiklan 2 kohta seuraavasti:
"2. Asianomainen voi hakea hakemuksen jättöpäivänä voimassa olevien tukimäärien vahvistamista ennakkoon. Tällöin ennakkovahvistus koskee kaikkia sovellettavia tukimääriä. Joko tukitodistusta haettaessa tai tukitodistuksen antamispäivästä alkaen, kuitenkin ennen sen viimeistä voimassaolopäivää, voidaan tehdä yksi ennakkovahvistushakemus liitteessä F esitetyin edellytyksin.
Ennakkovahvistusta ei sovelleta vientiin, joka tapahtuu ennen hakemuksen jättöpäivää.
Poiketen siitä, mitä ensimmäisessä alakohdassa säädetään, ja siltä osin kuin asiaankuuluvat hakemukset liittyvät tukimäärien ennakkovahvistuspyyntöihin, torstaina jätetty ennakkovahvistushakemus katsotaan seuraavana työpäivänä jätetyksi."
3) Lisätään 16 artiklaan 10 kohta seuraavasti:
"10. Jotta CN-koodeihin 0403 10 51 - 0403 10 99 , 0403 90 71 - 0403 90 99 , 0405 20 10 , 0405 20 30 , ja 2105 00 99 kuuluville tavaroille voidaan myöntää vientitukea, niiden on täytettävä direktiivin 92/46/ETY vaatimukset, ja niiden erityisesti oltava hyväksytyssä laitoksessa valmistettuja ja täytettävä kyseisen direktiivin liitteessä C olevan IV luvun A kohdassa vahvistetut terveysmerkintävaatimukset.
Jotta CN-koodeihin 3502 11 90 ja 3502 19 90 kuuluville tavaroille voidaan myöntää vientitukea, niiden on täytettävä direktiivin 89/437/ETY liitteessä olevan XI luvun säännökset."
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Asetuksen 1 artiklan 3 kohtaa sovelletaan 15 päivästä huhtikuuta 2004.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä maaliskuuta 2004.

Labels: 3
6